ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ αρ θ. 296/99 του Mihail PAPAYANNAKIS Μεταποιημένες τροφές με βάση τα δημητριακά, και παιδικές τροφές



Επίσημη Εφημερίδα αριθ. C 341 της 29/11/1999 σ. 0084



ΓΡΑΠΤΗ ΕΡΩΤΗΣΗ E-0296/99 υποβολή: Mihail Papayannakis (GUE/NGL) προς την Επιτροπή (17 Φεβρουαρίου 1999) Θέμα: Μεταποιημένες τροφές με βάση τα δημητριακά, και παιδικές τροφές Ερωτάται η Επιτροπή εάν και πότε η Ελλάδα της έχει κοινοποιήσει τι αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί με τις οδηγίες 96/4 και 96/5/ΕΚ της Επιτροπής της 16ης Φεβρουαρίου 1996, και τί μέτρα προτίθεται να λάβει σε περίπτωση που διαπιστώσει τυχόν κακή εφαρμογή των σχετικών τους διατάξεων;
ΓΡΑΠΤΗ ΕΡΩΤΗΣΗ E-0718/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Πορτογαλία;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ P-0852/99

υποβολή: Graham Watson (ELDR) προς την Επιτροπή

(26 Μαρτίου 1999)

Θέμα: Οικονομική αξιολόγηση των παράλληλων εισαγωγών

Είναι η Επιτροπή ικανοποιημένη με τη μελέτη της NERA σχετικά με τις οικονομικές επιπτώσεις των παράλληλων εισαγωγών;

Ενόψει του συμβολαίου της NERA με την European Brand Owners Association, αναγνωρίζει η Επιτροπή την πιθανή σύγκρουση συμφερόντων και θα εξέταζε την περίπτωση να αναθέσει μία δεύτερη μελέτη;

Απάντηση του κ. Monti εξ ονόματος της Επιτροπής

(29 Απριλίου 1999)

Η Επιτροπή θεωρεί ότι η μελέτη της NERA εκπονήθηκε σωστά και αποτελεί χρησιμότατη βάση για περαιτέρω συζητήσεις. Ωστόσο, η Επιτροπή πληροφορήθηκε ότι για διάφορους λόγους υπάρχουν ομάδες συμφερόντων οι οποίες δεν είχαν την ευκαιρία να εκφράσουν τις απόψεις τους για το θέμα της ανάλωσης των δικαιωμάτων σχετικά με τα εμπορικά σήματα κατά τη διάρκεια της μελέτης. Η Επιτροπή διοργάνωσε μια ακρόαση στις Βρυξέλλες στις 28 Απριλίου 1999 προκειμένου να δώσει σε όλους τους ενδιαφερομένους τη δυνατότητα να διατυπώσουν τις παρατηρήσεις τους σχετικά με το σημαντικό αυτό θέμα.

Επιπλέον, η Επιτροπή θεωρεί ότι η μελέτη παρέχει μια πλήρη ανάλυση των διαφόρων πτυχών του θέματος της ανάλωσης των δικαιωμάτων σχετικά με τα εμπορικά σήματα. Συνεπώς, δεν υπάρχει λόγος να πιστέψει ότι οποιεσδήποτε σχέσεις μεταξύ της NERA και μιας ομάδας συμφερόντων επηρέασαν το αποτέλεσμα της μελέτης. Δεν εξετάζεται η περίπτωση ανάθεσης μιας δεύτερης μελέτης σχετικά με το εν λόγω θέμα.
ΓΡΑΠΤΗ ΕΡΩΤΗΣΗ P-0356/99

υποβολή: Luigi Florio (PPE) προς την Επιτροπή

(12 Φεβρουαρίου 1999)

Θέμα: Παραβίαση της ελευθερίας των επιχειρήσεων στην Ιταλία

Το Εμπορικό Επιμελητήριο του Τρεβίζο αρνήθηκε πρόσφατα να χορηγήσει σε πολλές επιχειρήσεις της εν λόγω επαρχίας πιστοποιητικά εγγραφής προβάλλοντας ως πρόφαση την καθυστέρηση πληρωμής της ετήσιας εισφοράς. Ο νόμος 449/97 της Ιταλικής Δημοκρατίας προβλέπει πράγματι ότι από 1ης Ιανουαρίου 1999, η πληρωμή της ετήσιας εισφοράς στο επιμελητήριο θα αποτελεί προϋπόθεση για τη χορήγηση οποιουδήποτε πιστοποιητικού εκ μέρους του Γραφείου Μητρώου των εταιρειών.

Δεν θεωρεί η Επιτροπή ότι ο κανόνας αυτός και η επακόλουθη συμπεριφορά των γραφείων που καλούνται να τον εφαρμόσουν, έρχεται σε αντίθεση με τις αρχές της ελευθερίας των επιχειρήσεων που προβλέπει το Κοινοτικό Δίκαιο και πιό συγκεκριμένα το άρθρο 10 της οδηγίας ΕΟΚ 69/335(1);

Απάντηση του κυρίουMonti εξ ονόματος της Επιτροπής

(16 Μαρτίου 1999)

Με το άρθρο 24 παράγραφος 35 του νόμου της 27ης Δεκεμβρίου 1997, αριθ. 449 (misure per la stabilizzazione della finanza pubblica) ετέθη ως προϋπόθεση για τη χορήγηση οποιουδήποτε πιστοποιητικού εκ μέρους του Γραφείου Μητρώου των Επιχειρήσεων η καταβολή της ετήσιας εισφοράς για τη χρηματοδότηση των εμπορικών επιμελητηρίων που προβλέπει το άρθρο 18 του νόμου της 29ης Δεκεμβρίου 1993, αριθ. 580 (Riordinamento delle camere di commercio, industria, artigianato e agricoltura)

Όσον αφορά την ενδεχόμενη έλλειψη συμβατότητας των εισφορών αυτών με τις διατάξεις του άρθρου 10 παράγραφος γ της οδηγίας 69/335/ΕΟΚ περί των εμμέσων φόρων των επιβαλλομένων επί τών συγκεντρώσεων κεφαλαίων που απαγορεύει στα κράτη μέλη να εισπράττουν, πέραν της εισφοράς, κάθε τέλος για την εγγραφή των εταιρειών κεφαλαίου, η Επιτροπή παραπέμπει στις αποφάσεις του Ευρωπαϊκού Δικαστηρίου της 20ης Απριλίου 1993 (υποθέσεις C-71/91 και C-178/91 Ponente Carni και Cispadana Costruzioni) και της 11ης Ιουνίου 1996 (υπόθεση C-2/94 Denkavit). Στην τελευταία αυτή απόφαση, το Ευρωπαϊκό Δικαστήριο ερμήνευσε το άρθρο 10 παράγραφος γ της οδηγίας αυτής με την έννοια ότι δεν απαγορεύει τη φορολόγηση που δεν είναι ανάλογη με ορισμένα στοιχεία σχετικά με τα περουσιακά στοιχεία μιας επιχείρησης.

Το μητρώο των επιχειρήσεων που προβλέπεται στο άρθρο 2188 του ιταλικού αστικού κώδικα φαίνεται ότι αφορά όλες τις επιχειρήσεις, χωρίς να καθίσταται δυνατή η διάκριση ανάλογα με την νομική τους μορφή.

Λαμβανομένου υπόψη του γεγονότος ότι ο νομοθέτης ανέθεσε στα διάφορα εμπορικά επιμελητήρια τον καθορισμό ορισμένων παραμέτρων που χρησιμοποιούνται για τον υπολογισμό αυτής της εισφοράς, η Επιτροπή δεν μπορεί να αποφανθεί για τη συμβατότητά της με τις διατάξεις του άρθρου 10 της παραπάνω οδηγίας παρά μόνο στη βάση των πληροφοριών που θα της κοινοποιηθούν όσον αφορά την επιλογή που έγινε για καθένα από τα εμπορικά επιμελητήρια.

(1) ΕΕ L 249 της 3.10.1969, σελ. 25.
ΓΡΑΠΤΗ ΕΡΩΤΗΣΗ E-0974/99

υποβολή: Nelly Maes (V) προς την Επιτροπή

(15 Απριλίου 1999)

Θέμα: Παραβίαση της αρχής της ελεύθερης κυκλοφορίας των εργαζομένων εις βάρος των ξένων λεκτόρων που διδάσκουν στα ιταλικά πανεπιστήμια

Το Ευρωπαϊκό Κοινοβούλιο έχει επανειλλημμένα εκφρασθεί κατά της άνισης μεταχείρησης που υφίστανται οι λέκτορες στα ιταλικά πανεπιστήμια (ψήφισμα της 13ης Ιουλίου 1995, καθώς και γνωμοδοτήσεις της 15ης Απριλίου 1996 και 3ης Ιουλίου 1996).

Δεν κρίνει η Επιτροπή ότι παραβιάζονται εν προεκειμένω οι βασικοί κανόνες και οι βασικές αρχές της Ευρωπαϊκής Ένωσης;

Μπορεί να ανακοινώσει η Επιτροπή ποιά είναι η απόψή της επί του θέματος; Είναι διατεθειμένη να λάβει μέτρα ώστε να αναγκάσει τις ιταλικές αρχές να θέσουν βραχυπρόθεσμα τέρμα στη διακριτική αυτή μεταχείρηση;
ΓΡΑΠΤΗ ΕΡΩΤΗΣΗ E-0757/99

υποβολή: Νικήτας Κακλαμάνης (UPE) προς την Επιτροπή

(29 Μαρτίου 1999)

Θέμα: Χρηματοδοτήσεις της Ευρωπαïκής Επιτροπής

Μπορεί να με πληροφορήσει η Ευρωπαϊκή Επιτροπή αν χρηματοδότησε (από το 1995 και μέχρι σήμερα), μέσω οποιασδήποτε διόδου, "οργανώσεις" ή "ιδρύματα" που εδρεύουν στο κατεχόμενο μέρος της Κύπρου, ποιά ήταν αυτά, πότε διενεργήθηκαν οι ενδεχόμενες χρηματοδοτήσεις, και ποιά ήταν τα ακριβή ποσά τους;

Απάντηση του κ. van den Broek εξ ονόματος της Επιτροπής

(15 Απριλίου 1999)

Η Επιτροπή, ανταποκρινόμενη στην έκκληση του Συμβουλίου που διατυπώθηκε στα συμπεράσματα του Συμβουλίου της 6ης Μαρτίου 1995, ανέλαβε μια σειρά δραστηριοτήτων για την ενημέρωση της Τουρκοκυπριακής Κοινότητας σχετικά με τα πλεονεκτήματα που θα προέκυπταν από την προσχώρηση στην Ευρωπαϊκή Ένωση.

Για την ικανοποίηση του ανωτέρω αιτήματος, η Επιτροπή, ύστερα από διαβουλεύσεις με την κυπριακή κυβέρνηση, παρέσχε την υποστήριξή της σε διακοινοτικές δραστηριότητες που ανελήφθησαν τόσο εντός όσο και εκτός της νήσου και που είχαν ως αποτέλεσμα την καλύτερη κατανόηση της Ένωσης και των πολιτικών της καθώς και την ενίσχυση των αμέσων επαφών μεταξύ των δύο κοινοτήτων. Η Επιτροπή δεν χρηματοδότησε, εντούτοις, "θεσμικά όργανα" ή "οργανώσεις" που εδρεύουν στο βόρειο τμήμα της Κύπρου.
ΓΡΑΠΤΗ ΕΡΩΤΗΣΗ P-0471/99

υποβολή: Gaetano Carrozzo (PSE) προς την Επιτροπή

(24 Φεβρουαρίου 1999)

Θέμα: Παραβιάσεις των κοινοτικών οδηγιών σχετικά με τις εισαγωγές υποδημάτων στην ΕΕ

Ποιά μέτρα προτίθεται να λάβει η Επιτροπή για να ελέγξει τις υπερβάσεις και τις τελωνειακές παραβιάσεις όσον αφορά τις εξαγωγές υποδημάτων προς την ΕΕ εκ μέρους ανατολικών χωρών;

Οι παράνομες αυτές εξαγωγές προκαλούν σοβαρή παραγωγική κρίση σε διάφορους βιομηχανικούς τομείς της Ιταλίας με σοβαρές συνέπειες για την απασχόληση των εργαζομένων του τομέα.

Στην περίπτωση που η Επιτροπή τελεί εν γνώσει των παραβιάσεων αυτών, ποιά μέτρα προτίθεται να λάβει για την ενίσχυση των τελωνειακών ελέγχων και τη δέουσα προστασία των ευρωπαϊκών παραγωγών;

Απάντηση του Sir Leon Brittan εξ ονόματος της Επιτροπής

(19 Μαρτίου 1999)

Η Επιτροπή λαμβάνει επί του παρόντος κατάλληλα μέτρα για την καταπολέμηση της απάτης στις εισαγωγές υποδημάτων καταγωγής Ασίας. Ειδικότερα, το Συμβούλιο εξουσιοδότησε πρόσφατα την Επιτροπή να συνάψει συμφωνία για την καθιέρωση συστήματος διπλού ελέγχου στις εισαγωγές ορισμένων υποδημάτων καταγωγής Βιετνάμ. Το σύστημα αυτό αποβλέπει στη διασφάλιση της βιετναμικής καταγωγής των εν λόγω προϊόντων και, επομένως, στην καταπολέμηση των δόλιων πρακτικών που συνίστανται σε ψευδείς δηλώσεις καταγωγής ή στην αποστολή των εν λόγω προϊόντων από άλλες ασιατικές χώρες. Το σύστημα αυτό απαιτεί διεθνή συμφωνία με το Βιετνάμ. Η Επιτροπή διαπραγματεύεται επί του παρόντος τους όρους της συμφωνίας αυτής με τις αρχές του Βιετνάμ και ελπίζει να προβεί στη σύναψη συμφωνίας εντός του Απριλίου 1999.
ΓΡΑΠΤΗ ΕΡΩΤΗΣΗ E-0345/99

υποβολή: Paul Rübig (PPE) προς την Επιτροπή

(23 Φεβρουαρίου 1999)

Θέμα: Διακρίσεις κατά την εφαρμογή ναύλων σε οχηματαγωγά εκ μέρους δημοσίων επιχειρήσεων

Ο συντάκτης της ερώτησης ευχαριστεί τον αρμόδιο Επίτροπο για την απάντηση στην ερώτησή του Η-1068/98(1) κατά τη συνεδρίαση της ολομέλειας της 15ης Δεκεμβρίου 1998 και για την επιστολή (αριθ. 0207) της 1ης Φεβρουαρίου 1999. Συμφωνεί με την άποψη ότι από ιδιωτικές επιχειρήσεις που δεν βρίσκονται σε δεσπόζουσα θέση παραβιάζεται το δίκαιο της ΕΕ.

Παραμένουν ωστόσο δύο σημεία αδιευκρίνιστα:

1. Δεν υπάρχουν στην προκειμένη περίπτωση, επιφυλάξεις σχετικά με συμφωνημένες πρακτικές που παραβιάζουν το άρθρο 85;

2. Σε τι θα ήταν διαφορετική η κατάσταση, εάν οι υπηρεσίες των οχηματαγωγών παρέχονταν από δημόσια επιχείρηση; Θα έπρεπε ο εν λόγω φορέας να έχει καταχωρηθεί ως δημόσια επιχείρηση;

Απάντηση του κ. Van Miert εξ ονόματος της Επιτροπής

(31 Μαρτίου 1999)

Για την αποφυγή κάθε παρεξήγησης, η Επιτροπή επιθυμεί να υπογραμμίσει ότι, σύμφωνα με την απάντηση και την επιστολή στην οποία αναφέρεται το αξιότιμο μέλος του Κοινοβουλίου, δεν θερωεί ότι υπήρξε παραβίαση των κοινοτικών κανόνων ανταγωνισμού εκ μέρους ιδιωτικής επιχείρησης μη κατέχουσας δεσπόζουσα θέση.

1. σον αφορά το άρθρο 85 της συνθήκης ΕΚ, η Επιτροπή δεν διαθέτει κανένα αποδεικτικό στοιχείο για ύπαρξη οριζοντίου καρτέλ μεταξύ των δύο επιχειρήσεων.

2. Οι κρατικές επιχειρήσεις υποχρεούνται, όπως κάθε άλλη επιχείρηση, να τηρούν τους κανόνες ανταγωνισμού της Κοινότητας. Το άρθρο 90 της συνθήκης ΕΚ ορίζει ότι, στην περίπτωση κρατικών επιχειρήσεων, τα κράτη μέλη δεν θεσπίζουν ούτε διατηρούν μέτρα αντίθετα προς τους κανόνες ανταγωνισμού, εκτός και αν συντρέχουν οι λόγοι που αναφέρονται στην παράγραφο 2 του άρθρου 90. Στην υπό εξέταση περίπτωση, δεν φαίνεται να έχει σημειωθεί παραβίαση του κοινοτικού δικαίου εκ μέρους ιδιωτικής επιχείρησης, ενώ η κατάσταση δεν θα ήταν διαφορετική εάν την παροχή της υπό εξέταση υπηρεσίας είχε αναλάβει δημόσια επιχείρηση.

Στην παρούσα περίπτωση, η επιχείρηση μεταφοράς με οχηματαγωγά, στην οποία αναφέρεται το αξιότιμο μέλος του Κοινοβουλίου, δεν ανήκει και δεν ελέγχεται από τις κρατικές αρχές. Σενεπώς δεν πρόκειται για δημόσια επιχείρηση.

(1) Διαπραγματεύσεις ΕΡ (Δεκέμβριος 1998).
ΓΡΑΠΤΗ ΕΡΩΤΗΣΗ E-0302/99

υποβολή: Carlos Robles Piquer (PPE) προς την Επιτροπή

(17 Φεβρουαρίου 1999)

Θέμα: Κίνητρα για διασυνοριακή συνεργασία μεταξύ επιοχειρήσεων του τομέα ανανεώσιμης ενέργειας

Η πρόσκληση εκ μέρους της Επιτροπής για συνεδριάσεις με θέμα την ανάπτυξη διασυνοριακών επιχειρησιακών συμφωνιών συνεργασίας κίνησε το ενδιαφέρον πολλών επιχειρήσεων διαφόρων τομέων.

Ένας από τους τομείς που μπορεί να προκαλέσει μεγάλο ενδιαφέρονείναι εκείνος των ανανεώσιμων πηγών ενέργειας(επιχειρήσεις σε αμφότερες πλευρές οποιωνδήποτε συνόρων των κρατών μελών της ΕΕ).

Μπορεί να αναφέρει η Επιτροπή ποιά ήταν η συμμετοχή των επιχειρήσεων του τομέα ανανεώσιμων πηγών ενέργειας, σύμφωνα με τα στοιχεία που διαθέτουν βάσει των προσκλήσεων που πραγματοποίησε;

Απάντηση του κ. Παπουτσή εξ ονόματος της Επιτροπής

(8 Απριλίου 1999)

Όσον αφορά τον τομέα της διασυνοριακής συνεργασίας, η Επιτροπή δραστηριοποιείται στα πλαίσια του προγράμματος Interprise. Το εν λόγω πρόγραμμα που αποσκοπεί στην ενίσχυση της ανάπτυξης της εταιρικής σχέσης μεταξύ επιχειρήσεων της Κοινότητας, συμβάλλει συγκεκριμένα στην οργάνωση εκδηλώσεων όπου συναντώνται διευθυντικά στελέχη επιχειρήσεων προκειμένου να συζητήσουν και να διαπραγματευθούν ενδεχόμενες συμφωνίες συνεργασίας. Πρόκειται για τομεακές εκδηλώσεις στις οποίες μετέχουν τουλάχιστον 15 επιχειρήσεις τριών κρατών μελών.

Καμία εκδήλωση Interprise δεν ασχολήθηκε ειδικότερα με τον τομέα των ανανεώσιμων πηγών ενέργειας.

Ωστόσο, οι κατωτέρω εκδηλώσεις Interprise, έχοντας ως στόχο το περιβάλλον, κάλυψαν μερικώς τον τομέα ανανεώσιμων πηγών ενέργειας:

- η εκδήλωση Interprise Helsinki Region, που πραγματοποιήθηκε στο Ελσίνκι στις 6 Μαρτίου 1997 υπό την αιγίδα της Finnish Foreign Trade Association, συγκέντρωσε περίπου 108 επιχειρήσεις από τη Γερμανία, τη Φινλανδία, το Ηνωμένο Βασίλειο και τη Σουηδία;

- η εκδήλωση Interprise Ecobusiness, που πραγματοποιήθηκε στο Τολέδο στις 17 Απριλίου 1997 υπό την αιγίδα του εμπορικού και βιομηχανικού επιμελητηρίου του Τολέδου, συγκέντρωσε περίπου 65 επιχειρήσεις από την Ιταλία, τη Φινλανδία και την Ισπανία;

- η εκδήλωση Interprise Ecobusiness, που πραγματοποιήθηκε στο Graz στις 25 Μαΐου 1998 υπό την αιγίδα της International Consulting Executives, συγκέντρωσε περίπου 180 επιχειρήσεις από τη Γερμανία, την Ελλάδα, την Ισπανία, τη Γαλλία, την Ιταλία, τη Φινλανδία, την Αυστρία και τη Σουηδία.
ΓΡΑΠΤΗ ΕΡΩΤΗΣΗ E-0555/99

υποβολή: Anita Pollack (PSE) προς την Επιτροπή

(12 Μαρτίου 1999)

Θέμα: Ινδία και περιβάλλον

Ποιοί θα συμμετάσχουν στην προσεχή υψηλού επιπέδου συνάντηση μεταξύ της ΕΕ και της Ινδίας σχετικά με περιβαλλοντικά θέματα;

Απάντηση του κ. Marín εξ ονόματος της Επιτροπής

(14 Απριλίου 1999)

Προς το παρόν δεν υπάρχει προοπτική οργάνωσης μιας υψηλού επιπέδου συνάντησης μεταξύ Κοινότητας και Ινδίας με θέμα το περιβάλλον. Ωστόσο, τα περιβαλλοντικά ζητήματα συζητούνται τακτικά στο πλαίσιο της συνεργασίας Κοινότητας-Ινδίας, όπως συνέβη πρόσφατα στις συναντήσεις της υποεπιτροπής για την ανάπτυξη και της μικτής επιτροπής που έλαβαν χώρα αντιστοίχως στις 13 και 14 Ιανουαρίου 1999.

Ως αποτέλεσμα της συνάντησης της μικτής επιτροπής, άρχισαν διμερείς συνομιλίες για τη σύσταση ορισμένων ομάδων εργασίας εμπειρογνωμόνων, συμπεριλαμβανομένης μιας ομάδας εργασίας για το περιβάλλον.

Το περιβάλλον αποτελεί έναν από τους τρεις βασικούς τομείς του προγράμματος συνεργασίας με την Ινδία, μαζί με την πρωτοβάθμια εκπαίδευση και τη βασική υγειονομική περίθαλψη, γεγονός που εναρμονίζεται με την ανακοίνωση της Επιτροπής για μια "Ενισχυμένη Εταιρική Σχέση ΕΕ-Ινδίας"(1).

Επιπλέον, πρόσφατα η Επιτροπή πρότεινε στην ινδική πλευρά να εμβαθύνει τον διμερή διάλογο και τη συνεργασία για το περιβάλλον, ως μέρος της προσπάθειας της Επιτροπής να προωθήσει τις ανταλλαγές σε απλά ζητήματα ασφαλείας.

Ειδικότερα, η Επιτροπή αναφέρθηκε σε θέματα περιβάλλοντος κατά την τελευταία ετήσια συνάντηση Κοινότητας και Ινδίας (τρόικα) στο Νέο Δελχί στις 13 Νοεμβρίου 1998, προτείνοντας τη διοργάνωση από κοινού ενός συνεδρίου Κοινότητας-Ινδίας για το περιβάλλον, ως πρώτο βήμα προς "μια νέα εταιρική σχέση για θέματα περιβάλλοντος".

(1) COM(96)275 τελικό.
ΓΡΑΠΤΗ ΕΡΩΤΗΣΗ E-0752/99

υποβολή: Fernand Herman (PPE) προς την Επιτροπή

(29 Μαρτίου 1999)

Θέμα: Ελεύθερη κυκλοφορία των προ-συνταξιοδοτημένων ατόμων στο έδαφος των κρατών μελών

Ο βέλγος προ-συνταξιοδοτημένος θεωρείται από τον νόμο του Βελγίου ως άνεργος μη ευρισκόμενος σε κατάσταση αναζήτησης εργασίας και ως εκ τούτου μη έχων τη δυνατότητα να απουσιάζει από την επικράτεια του Βελγίου για χρονικό διάστημα ανώτερο των 30 ημερών ετησίως, παρά το γεγονός ότι δεν είναι υποχρεωμένος να παρουσιάζεται σε τακτά χρονικά διαστήματα σε κάποιον φορέα ούτε να αποδέχεται μια θέση εργασίας που του προσφέρεται. Η μόνη υποχρέωσή του είναι να αποστέλλει στην Onem ένα δελτιάριο στο οποίο να αναφέρει τις ημερομηνίες κατά τις οποίες βρίσκεται σε άδεια παρ' όλο που είναι υποχρεωμένος να βρίσκεται σε μόνιμη και οριστική άδεια.

Η παράλογη αυτή κατάσταση συνιστά σοβαρή παραβίαση του δικαιώματος της ελεύθερης κυκλοφορίας των ατόμων στην επικράτεια των κρατών μελών. Είναι αντίθετη προς το πνεύμα και το γράμμα των Συνθηκών.

Γνωρίζω ότι η Επιτροπή έχει επίγνωση του προβλήματος αυτού και ότι έχει ήδη υποβάλει στο Συμβούλιο μια πρόταση για την εισαγωγή συμβατικών διατάξεων που αφορούν τις παροχές της προ-σύνταξης στον υλικό τομέα εφαρμογής του Κανονισμού 1408/71(1). Το Συμβούλιο δεν έχει κατορθώσει μέχρι στιγμής να συγκεντρώσει την αναγκαία συναίνεση για την έγκριση της πρότασης αυτής.

Είστε σε θέση να με πληροφορήσετε σχετικά με το τί σκέπτεται να πράξει η Επιτροπή για να δώσει λύση στο πρόβλημα αυτό, το οποίο έχει αποτελματωθεί από πενταετίας σχεδόν;

Απάντηση του κ. Flynn εξ ονόματος της Επιτροπής

(19 Απριλίου 1999)

Η Επιτροπή θα επιθυμούσε να εφιστήσει την προσοχή του αξιότιμου βουλευτή στο γεγονός ότι πράγματι η Επιτροπή πρότεινε επανειλημμένα την επέκταση του υλικού πεδίου εφαρμογής του κανονισμού (ΕΟΚ) 1408/71 του Συμβουλίου της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας(2), στα συστήματα της πρόωρης συνταξιοδότησης. Η Επιτροπή επιβεβαιώνει επίσης ότι η πρότασή της που χρονολογείται από το 1996 δεν μπόρεσε να επιτύχει την ομοφωνία σε επίπεδο Συμβουλίου.

Εν τούτοις, η Επιτροπή εξέδωσε πρόσφατα πρόταση απλούστευσης και μεταρρύθμισης του κανονισμού (ΕΟΚ) 1408/71(3) στην οποία έχει εισαχθεί ένα νέο κεφάλαιο με σκοπό να συμπεριληφθούν και να συντονισθούν τα συστήματα πρόωρης συνταξιοδότησης, σύμφωνα με το περιεχόμενο της προηγούμενης πρότασης που χρονολογείται από το 1996. Η νέα πρόταση θα έπρεπε να αποτελέσει αντικείμενο ελέγχου του Συμβουλίου στη διάρκεια του 1999.

Ταυτόχρονα, η Επιτροπή μελετά, κατά περίπτωση, εάν οι εθνικές νομοθεσίες σέβονται στην ουσία τις αρχές που εγγυάται η συνθήκη ΕΚ όπως αυτές ερμηνεύθηκαν πρόσφατα από τη νομολογία του Ευρωπαϊκού Δικαστηρίου(4).

(1) ΕΕ L 149 της 5.7.1971, σελ. 2.

(2) ΕΕ L 149 της 5.7.1971, όπως τροποποιήθηκε το 1980 ΕΕ C 169 της 9.7.1980 και το 1996 ΕΕ C 62 της 1.3.1996.

(3) ΕΕ C 38 της 12.2.1999.

(4) Απόφαση Meints C-57/96 της 27.11.1997 και απόφαση Επιτροπή κατά Γαλλίας C-35/97 της 24.9.1998.
ΓΡΑΠΤΗ ΕΡΩΤΗΣΗ E-1005/99

υποβολή: Ian Hudghton (V) προς την Επιτροπή

(20 Απριλίου 1999)

Θέμα: Έρευνα στον τομέα των συνθετικών ορμονών

Δεδομένου ότι υπάρχουν αμφισβητήσεις σχετικά με τη θεραπεία αντικατάστασης των ορμονών που προορίζονται για τα ζώα, με το φάρμακο Premarin, θα μπορούσε η Επιτροπή να αναφέρει αν χρηματοδοτεί την έρευνα στον τομέα της παραγωγής εναλλακτικών συνθετικών και φυτικών ορμονών και αν υπάρχει το ενδεχόμενο αύξησης αυτής της χρηματοδότησης;

Απάντηση της κας Cresson εξ ονόματος της Επιτροπής

(7 Μαΐου 1999)

Η Επιτροπή χρηματοδοτεί έρευνες όσον αφορά τις πτυχές ασφαλείας της μετεμμηνοπαυσιακής θεραπείας, όχι όμως έρευνες στην παραγωγή εναλλακτικών-συνθετικών και φυτικής προελεύσεως-ορμονών.

Στο πέμπτο πρόγραμμα-πλαίσιο για την έρευνα για την τεχνολογική ανάπτυξη (1998-2002), προβλέπεται η στήριξη ερευνών για την ανάπτυξη νέων θεραπευτικών ουσιών, συμπεριλαμβανομένων των ανασυνδυαζόμενων συνθετικών θεραπευτικών ουσιών και ορμονών που αναφέρονται ειδικά στο πρόγραμμα εργασίας υπό την δράση "το εργοστάσιο-κύτταρο", σημείο 3.1: "νέες και καινοτόμες διαδικασίες και προϊόντα που σχετίζονται με την υγεία".
ΓΡΑΠΤΗ ΕΡΩΤΗΣΗ P-0247/99

υποβολή: Hanja Maij-Weggen (PPE) προς την Επιτροπή

(5 Φεβρουαρίου 1999)

Θέμα: Διάσκεψη της Ιντερπόλ για ναρκωτικά στη Βιρμανία

1. Είναι ενήμερη η Επιτροπή για το γεγονός ότι η Γενική Γραμματεία της Ιντερπόλ διοργανώνει από τις 23 έως τις 26 Φεβρουαρίου τρ.έ. την Τέταρτη Διεθνή Διάσκεψη για την Ηρωΐνη στην πόλη Yangon (Βιρμανία), και αυτό σε συνεργασία με το στρατιωτικό δικτατορικό καθεστώς της Βιρμανίας;

2. Δεν θεωρεί άραγε η Επιτροπή παράλογο το γεγονός ότι η Ιντερπόλ οργανώνει παρόμοια διάσκεψη σε μια χώρα που θεωρείται γενικά ως μια από τις μεγαλύτερες χώρες εξαγωγής ναρκωτικών ανά τον κόσμο, και αυτό μάλιστα σε συνεργασία με το δικτατορικό καθεστώς για το οποίο είναι γνωστό ότι στηρίζεται ακριβώς σάυτό το εμπόριο ναρκωτικών;

3. Δεν είναι της άποψης η Επιτροπή ότι παρόμοια συνεργασία θίγει τη φήμη της Ιντερπόλ καθώς και την εμπιστοσύνη στην οργάνωση αυτή;

4. Μπορεί η Επιτροπή να ανακοινώσει πώς χρηματοδοτείται η Ιντερπόλ, ποιές ευρωπαϊκές χώρες συμμετέχουν, και ποιός ελέγχει κατά κάποιον τρόπο τη δράση και τις πρακτικές της οργάνωσης αυτής;

5. Γνωρίζει μήπως η Επιτροπή εάν η Ευρωπόλ συμμετέχει στη διάσκεψη αυτή και, εάν ναι, με ποιόν τρόπο;

6. Μπορεί η Επιτροπή να ανακοινώσει ποιός έχει την πολιτική ευθύνη για παρόμοιες περιπτώσεις συμμετοχής της Ευρωπόλ;

Απάντηση του κυρίουMarín εξ ονόματος της Επιτροπής

(4 Μαρτίου 1999)

Η Επιτροπή γνωρίζει ότι η Ιντερπόλ διεξάγει την τέταρτη διάσκεψή της για τα ναρκωτικά στο Rangoon από τις 23 ως τις 26 Φεβρουαρίου 1999.

Έχοντας υπόψη τη μη δημοκρατική φύση του καθεστώτος της Μπούρμα και το ρόλο που έχει διαδραματίσει στην πρόσφατη ακύρωση της 13ης συνεδρίασης της μικτής επιτροπής συνεργασίας (JCC) του (ASEAN), που είχε προγραμματισθεί για τις 24-27 Ιανουαρίου 1999 στη Μπανγκόκ, η Επιτροπή συμφωνεί με το Κοινοβούλιο ότι η επιλογή της Rangoon για το γεγονός αυτό υπήρξε ανεπιτυχής. Η Επιτροπή δε θα συμμετάσχει στο γεγονός αυτό.

Διάφορα κράτη μέλη υπέδειξαν πρόσφατα ότι δεν επιθυμούσαν να αποστείλουν αντιπροσώπους στη διάσκεψη.

Η Ιντερπόλ είναι μια διακυβερνητική οργάνωση στην οποία είναι μέλη όλα τα κράτη μέλη της Κοινότητας. Οι πόροι της οργάνωσης προέρχονται από τις ετήσιες συνεισφορές που καταβάλουν οι κυβερνήσεις των μελών της. Ο γενικός γραμματέας της Ιντερπόλ, που φέρει την ευθύνη για την εκτέλεση του προϋπολογισμού με τη βοήθεια του δημοσιονομικού ελεγκτή, είναι υπόλογος στην εκτελεστική επιτροπή και τη γενική συνέλευση.

Ο διευθυντής της Ευρωπόλ ευθύνεται για τις αποφάσεις που αφορούν τη διεξαγωγή των καθηκόντων που έχουν ανατεθεί στην Ευρωπόλ και αποδίδει λογαριασμό στο διοικητικό συμβούλιο που αποτελείται από τους αντιπροσώπους των 15 κρατών μελών και της Επιτροπής. Η Ευρωπόλ δε θα συμμετάσχει στη διάσκεψη.
ΓΡΑΠΤΗ ΕΡΩΤΗΣΗ E-0157/99

υποβολή: Νικήτας Κακλαμάνης (UPE) προς την Επιτροπή

(11 Φεβρουαρίου 1999)

Θέμα: Ενσωμάτωση κοινοτικής νομοθεσίας εκ μέρους της Ελλάδας

Μπορεί να με πληροφορήσει η Επιτροπή πόσους και ποιούς Κανονισμούς, καθώς και πόσες και ποιές Οδηγίες δεν έχει ενσωματώσει η Ελλάδα στην εθνική της νομοθεσία;

Απάντηση του κ. Santer εξ ονόματος της Επιτροπής

(12 Απριλίου 1999)

Οι κανονισμοί ισχύουν άμεσα στα κράτη μέλη και συνεπώς δεν απαιτούν μέτρα μεταφοράς στη νομοθεσία των κρατών μελών.

Σε ό,τι αφορά τις οδηγίες, στις αρχές Μαρτίου 1999 είχαν κινηθεί κατά της Ελλάδος 64 διαδικασίες παράβασης. Για περισσότερες πληροφορίες, το Αξιότιμο Μέλος του Κοινοβουλίου καλείται να ανατρέξει στην XVIη ετήσια έκθεση για τον έλεγχο της εφαρμογής του κοινοτικού δικαίου (1998) που θα υποβληθεί στο Κοινοβούλιο εντός των προσεχών εβδομάδων.

Εν τω μεταξύ, μπορεί να συμβουλευθεί την XVη έκθεση (1997)(1).

(1) ΕΕ C 250 της 10.8.1998.